**Tomáš z Celana** (iné mená: **Tomáš Celanský**, lat. **Thomas Caelanensis**, **Thomas de Celano**, tal. **Tomaso da Celano**; \* okolo 1190, Celano, Taliansko – † podľa tradície 4. október 1260, Val de' Varri, Abruzzo) bol taliansky františkánsky mních, básnik. Žiak svätého Františka z Assisi, autor troch legiend o Františkovi a možno aj legendy o svätej Kláre. Býva považovaný za autora významného kresťanského hymnu *Dies irae*.

V Celane a Tagliacozzo existuje jeho miestny kult. Jeho spomienka pripadá na 2. augusta.

Život
-----

O Tomášovej mladosti a pôvode sa veľa nevie. Pochádzal zrejme z bohatšieho prostredia, hypotetická príslušnosť ku grófom z Celana však dostatočne potvrdená nebola. Z jazykovej vyspelosti jeho diel je zrejmé, že získal dobré vzdelanie. Okolo roku 1215 sa stal žiakom Františka z Assisi a vstúpil do rádu františkánov. V roku 1222 sa zúčastnil misie v Nemecku, kam chcel rád rozšíriť svoje pôsobenie. Po odchode provinciála Cesaria da Spira z Nemecka späť do Talianska bol v roku 1223 bol ustanovený správcom (*custos unicus*) františkánskej provincie Porýnie-Falcko, ktorá zahrňovala Kolín nad Rýnom, Mainz, Worms a Speyer.

Svoj literárny talent prejavil naplno po tom, v roku 1226 zomrel František z Assisi. Pápežom Gregorom IX. bol poverený spísaním Františkovej hagiografie. Nevedno, kedy sa skončilo Tomášovo pôsobenie v Nemecku. S istotou sa však zúčastnil Františkovho svätorečenia. Záver svojho života strávil v Taliansku. Svojou hagiografickou činnosťou výrazne prispel k rozšíreniu Františkovho kultu.

Neporušené pozostatky Tomáša z Celana
Zomrel okolo roku 1260. Pôvodne bol pochovaný v kostole San Giovanni Val de' Varri, no dnes sú jeho ostatky uložené v kostole Svätého Františka v Tagliacozzo, kam boli prenesené v roku 1516.

Proces blahorečenia
-------------------

Proces blahorečenia bol iniciovaný Kláštorom v Tagliacozzo. Kongregácia pre kauzy svätých proces prijala a 27. novembra 1991 povolila otvorenie tzv. rímskej fázy. Tomášovi z Celana preto patrí titul Služobník Boží. Je tiež uctievaný ako blahoslavený *vox populi*.

Diela
-----

* *Legenda ad usum chori* (asi 1230)
* *S. Francisci Assisensis vita et miracula*
	+ *Vita prima S. Francisci* (1228/1229)
	+ *Vita secunda S. Francisci* (1246/1247)
	+ *Tractatus de miraculis S. Francisci* (medzi rokmi 1247 a 1257)
* *Legenda S. Clarae Virginis* (1255)
* *Dies Irae* (?)
* ďalšie (?; piesne *Fregit victor virtualis*, *Sanctitatis nova signa*)

Referencie
----------

1. 1 2 3  MINÁRIK, Jozef. *Stredoveká literatúra:svetová, česká, slovenská*. Bratislava : Slovenské pedagogické nakladateľstvo, 1977. S. 57, 65, 157.
2. 1 2 3  MINÁRIK, Jozef; KASÁČ, Zdenko. *Dejiny slovenskej literatúry*. Bratislava : Slovenské pedagogické nakladateľstvo, 1985. S. 35.
3. ↑  SZABOLCSI, Bence. *Dejiny hudby: od praveku po koniec 19. storočia*. Bratislava : Štátne hudobné vydavateľstvo, 1962. S. 69.
4. 1 2 3 4  VIDMANOVÁ, Anežka. THOMAS CAELANENSIS. In: KUŤÁKOVÁ, Eva; VIDMANOVÁ, Anežka, a kol. *Slovník latinských spisovatelů*. 2. přeprac. a dopl. vyd. Praha : Leda, 2004. 671 s. ISBN 80-7335-042-4. S. 573 – 574.
5. 1 2 3 4 5  CARTA, di Francesco. TOMMASO da Celano. In:  *Dizionario Biografico degli Italiani*. Vol. 96: Toja-Trivelli. Roma : Istituto della Enciclopedia italiana, 2019. [Cit. 2021-10-05]. Dostupné online. (po taliansky)
6. 1 2  Tomáš 7) T. z Celana. In:  *Ottův slovník naučný: Illustrovaná encyklopædie obecných vědomostí*. Díl Dvacátýpátý. T – Tzschirner. Praha : J. Otto, 1906. S. 525. (po česky)
7. 1 2 3 4 5 6   *Tommaso da Celano In: Enciclopedia on line* [online]. www.treccani.it, [cit. 2021-10-05]. Dostupné online. (po taliansky)
8. ↑   *Saints from Thirteenth Century* [online]. New Saints Web, [cit. 2019-07-05]. Dostupné online.

Autoritné údaje: * BnF: 11926797v
* GND: 119073978
* ISNI: 0000 0001 0911 562X
* LCCN: n50011081
* NK ČR: jo2008475978
* VIAF: 67706132
* WorldCat: lccn-n50011081